《石湖中流酌酒酣畅》
明代·王宠

总道金门隐方朔，何如东山卧谢安。
青云万里绝鸟道，凌兢侧足千峰攒。
馋蛟磨牙走其下，飞蛇接翼相勾盘。
平生萧散不经事，清湖纵酒哀丝弹。
罗屏合沓出烟雾，金镜瀁滉生波澜。
孤洲断岸疑画出，菱叶荷花俱已残。
百觞自善鸲鹆舞，九月不奈貂裘寒。
丈夫未用颇适意，长房自爱壶中宽。
君不见翠华摇摇沧海西，长杨羽猎斗旌旗。
子云劳献《河东赋》，正是君平卖卜时。

作者简介：（1494—1533）明苏州府吴县人，字履仁，后字履吉，号雅宜山人。为蔡羽先生门生，居洞庭三年，既而在石湖之滨读书二十年。由诸生贡入国子监。工书画，行书疏秀出尘，妙得晋法。于书无所不窥。诗刻尚风骨。有《雅宜山人集》。